Sisäministeri Petteri Orpo (kok.) tarkastelisi Syyriaan lähteneiden suomalaistaistelijoiden mahdollisuuksia palata takaisin Suomeen.

– Minusta se, jos on selkeää osoitusta ja tietoa siitä, että on osallistunut sotaan tai terroristitoimintaan, niin mielestäni pitää hyvin vakavasti miettiä, että mikä on heidän mahdollisuutensa – siis voidaanko sallia heidän paluunsa, ja jos he palaavat, niin millaisiin toimenpiteisiin ryhdytään, Orpo totesi.

Orvon mukaan ministeriöllä on melko tarkkaan tiedossa ne suomalaiset, jotka sotatoimialueelle ovat lähteneet.

Lisää turvapaikanhakijoita Suomeen

Suomi ei luultavasti saa itse päättää, ottaako se vastaan Välimeren yli tulleita turvapaikanhakijoita. EU-komissio haluaa keventää Italian ja Kreikan taakkaa velvoittamalla muut EU-maat vastaanottamaan näihin maihin tulleita turvapaikanhakijoita.

– Komission esitys lähtee tästä hätäpykälän käyttöönotosta, ja näyttää siltä, että määräenemmistö on Euroopassa on tämän velvoittamisen takana. Eli saattaa olla, että riippumatta meidän kannastamme tämä velvoite tulee, Orpo arvioi.

Suomen kanta on ollut, että turvapaikanhakijoiden vastaanottamisen tulee perustua vapaaehtoisuuteen.

Suomen osuus siirrettävistä turvapaikanhakijoista olisi hieman alle 800 kahden vuoden aikana. Komission mukaan sijoitettavat turvapaikanhakijat ovat syyrialaisia ja eritrealaisia.